‘Kaper’ vas, motoris bevry ná jaagtog(Foto: JMPD) ’n 50-jarige vermeende kaper is in hegtenis geneem en sy makker is geskiet en gewond, maar kon daarin slaag om weg te kom. Lede van die Johannesburgse metropolisie (JMPD) was Saterdag met patrollies besig toe hulle opdrag ontvang het om op die uitkyk te wees vir ’n Toyota Quantum-bussie wat in Langlaagte gekaap is. Volgens Xolani Fihla, woordvoerder van die JMPD, is die bestuurder van die bussie tydens die voorval ontvoer. “Beamptes het die gekaapte voertuig in Odendaalstraat in Meadowlands opgemerk. Hulle het probeer om die voertuig voor te keer, maar die verdagtes het weggejaag en ’n hoëspoedjaagtog het gevolg. “Die verdagtes het tydens die jaagtog op beamptes losgebrand en in ander voertuie vasgery. Hulle is uiteindelik in Hlongwanestraat voorgekeer.” Fihla het gesê een van die verdagtes is deur die beamptes raakgeskiet en gewond, maar hy kon daarin slaag om weg te kom. Die ander verdagte is in hegtenis geneem. ’n Ongelisensieerde vuurwapen en ammunisie is in sy besit gevind. “Die eienaar van die voertuig is vasgebind in die bussie gevind en gered.” Die verdagte sal binnekort in die hof verskyn op aanklagte van voertuigkaping, poging tot moord, ontvoering en die besit van ’n ongelisensieerde vuurwapen en ammunisie.